ໃນຕອນບ່າຍຂອງວັນທີ 11 ພຶດສະພາ 2018, ທີ່ຫ້ອງປະຊຸມຄະນະເລຂາທິການ ສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໄດ້ມີພິທີປິດຊຸດເຝິກອົບຮົມ ທິດສະດີການເມືອງ ແລະ ການປົກຄອງ ໄລຍະສັ້ນ 45 ວັນ ຂອງຄະນະບໍລິຫານງານພັກ ສະພາແຫ່ງຊາດ ຊຸດທີ III ໂດຍການເປັນປະທານຂອງສະຫາຍ ນາງ ສີໃສ ລືເດດມູນສອນ ຮອງເລຂາຄະນະບໍລິຫານງານພັກ, ຮອງປະທານສະພາແຫ່ງຊາດ; ເຂົ້າຮ່ວມມີ ສະຫາຍ ນາງ ໄກສອນ ຈັນສີນາ ວ່າການຫົວໜ້າກົມວິຊາການ ຂອງສະຖາບັນການເມືອງ-ການປົກຄອງແຫ່ງຊາດ, ສະຫາຍ ສຸບັນ ສະວະບຸດ ຄະນະບໍລິຫານງານພັກ, ຮອງເລຂາທິການສະພາແຫ່ງຊາດ, ສະຫາຍ ສິນທະລາ ຫລ້າສຸກສະໄໝ ຫົວໜ້າກົມກວດກາ ແລະ ບັນດານັກເຝິກອົບຮົມ ພ້ອມດ້ວຍນັກເຝິກອົບຮົມ ແລະ ພະນັກງານທີ່ກ່ຽວຂ້ອງ.
ໃນພິທີດັ່ງກ່າວ ສະຫາຍ ສຸບັນ ສະວະບຸດ ໄດ້ຜ່ານບົດສະຫລຸບການເຝິກອົບຮົມ ທິດສະດີການເມືອງ ແລະ ການປົກຄອງ ໄລຍະ 45 ວັນ ຂອງສະພາແຫ່ງຊາດຊຸດທີ III ສາມາດຕີລາຄາທີ່ນັກເຝິກອົບຮົມຈະໄດ້ຮັບດັ່ງນີ້: 1. ເຮັດໃຫ້ມີຄວາມຮັບຮູ້ຢ່າງເປັນລະບົບ ແລະ ເຂົ້າໃຈຈະແຈ້ງກວ່າເກົ່າກ່ຽວກັບບັນດາຫລັກມູນພື້ນຖານຂອງທິດສະດີ ມາກ-ເລນິນ ໃນເງື່ອນໄຂໃໝ່; 2. ເຂົ້າໃຈຈະແຈ້ງກວ່າເກົ່າກ່ຽວກັບແນວທາງການປ່ຽນແປງໃໝ່ຮອບດ້ານ ຢ່າງມີຫລັກການຂອງພັກ ແລະ ກໍາແໜ້ນຕື່ມກ່ຽວກັບບົດບາດການນໍາພາຂອງພັກ ແລະ ການຄຸ້ມຄອງຂອງລັດຕໍ່ກົນໄກເສດຖະກິດຕະຫລາດ ແລະ ນະໂຍບາຍສັງຄົມຈໍານວນໜຶ່ງ. ນອກນັ້ນ, ຍັງເຫັນໄດ້ຈຸດໝາຍກ້າວຂຶ້ນໄປຕາມເສັ້ນທາງສັງຄົມນິຍົມເທື່ອລະກ້າວຂອງພັກເຮົາ, ເຫັນໄດ້ຢ່າງຈະແຈ້ງຕໍ່ກົນອຸບາຍຂອງສັດຕູ ແລະ ອິດທິກໍາລັງປໍລະປັກທີ່ຢາກຫັນປ່ຽນພວກເຮົາໂດຍສັນຕິ; 3. ເຮັດໃຫ້ 2 ອົງການ ໄດ້ມີໂອກາດປັບປຸງທັດສະນະຫລັກໝັ້ນ ແລະ ມີວິໄສທັດໃນການສັງເກດຕີລາຄາບັນຫາຕ່າງໆ ໃຫ້ຖືກຕ້ອງ ແລະ ສາມາດຕີຖອຍແນວຄິດງໍ້ງ່ຽງ, ເອື່ອອີງ, ກ້າເບີ່ງບັນຫາ ແລະ ໄກແຂ້ບັນຫາ ໃຫ້ຖືກຕ້ອງກວ່າເກົ່າ; 4. ຈາກການຜ່ານບົດເກັບກ່ຽວຄວາມຮັບຮູ້ລວມຂອງນັກເຝິກອົບຮົມເຫັນວ່າ: ມີຄວາມກະຕືລືລົ້ນໃນການຄົ້ນຄວ້າຮໍ່າຮຽນ, ເກັບກໍາຫລາຍບັນຫາໃໝ່ເຊັ່ນ: ປັດຊະຍາ ມາກ-ເລນິນ, ເສດຖະສາດການເມືອງ, ລັດທິສັງຄົມນິຍົມ, ການບໍລິຫານລັດ, ການປົກຄອງ ແລະ ກົດໝາຍພື້ນຖານຈໍານວນໜຶ່ງ ແລະ ການກໍ່ສ້າງພັກໃນໄລຍະໃໝ່. ນັກເຝິກອົບຮົມໄດ້ສະແດງຄວາມຄິດເຫັນຂອງຕົນ ທີ່ມີໂອກາດເຂົ້າຮ່ວມເຝິກອົບຮົມ ແລະ ໄດ້ສົມທຽບລະຫວ່າງທິດສະດີກັບພຶດຕິກໍາຕົວຈິງ ໃນການນໍາພາ-ບໍລິຫານວຽກງານໃນໄລຍະຜ່ານມາ ໂດຍອີງໃສ່ພື້ນຖານທິດສະດີທີ່ໄດ້ຮຽນມານີ້ ເພື່ອເປັນບ່ອນອີງໃນການປັບປຸງແກ້ໄຂຈຸດອ່ອນຂໍ້ຂາດຕົກບົກຜ່ອງຂອງຕົນໃນຕໍ່ໜ້າ; 5. ນັກເຝິກອົບຮົມຈໍານວນໜຶ່ງ ມີບົດຮຽນໃນພຶດຕິກໍາຕົວຈິງ, ມີລະດັບຄວາມຮູ້ດ້ານວິຊາການສະເພາະອັນແນ່ນອນ ຈຶ່ງເຮັດໃຫ້ການຮັບເອົາບົດຮຽນໃໝ່ຈາກຄູອາຈານໄດ້ດີ ແລະ ນັກເຝິກອົບຮົມຈໍານວນຫລວງຫລາຍ ໄດ້ຮຽນຮູ້ການປະຕິບັດລະບຽບວິໄນຂອງການເຝິກອົບຮົມເປັນຢ່າງດີ ເປັນຕົ້ນ: ການນຸ່ງຖື, ການເຄົາລົບຄູ-ອາຈານ, ການເຂົ້າຫ້ອງທັນເວລາ, ການລົງທະບຽນຖືກຕ້ອງ ແລະ ບໍ່ມີການປະລະການຮຽນ; 6. ການເປີດຊຸດເຝິກອົບຮົມໃນຄັ້ງນີ້ ແມ່ນໄດ້ສ້າງບົດຮຽນອັນດີໃຫ້ແກ່ຄະນະຮັບຜິດຊອບຊຸດເຝິກອົບຮົມ ເພື່ອຖອດຖອນບົດຮຽນໃນການຈັດຕັ້ງປະຕິບັດໃນຄັ້ງຕໍ່ໄປ ໂດຍສະເພາະແມ່ນການກະກຽມແຕ່ຫົວທີດ້ານບຸກຄະລາກອນ, ດ້ານແຜນການ-ການເງິນ, ການປະເມີນຜົນ, ການຕິດຕາມກວດກາຕາມຕາຕະລາງຂອງຄະນະຮັບຜິດຊອບວາງອອກ, ການລາຍງານຂອງຄະນະຮັບຜິດຊອບແຕ່ລະໜ້າວຽກ. ອີກດ້ານໜຶ່ງ ກໍເປັນການຜູກແໜ້ນຄວາມສາມັກຄີລະຫວ່າງສະພາແຫ່ງຊາດ ກັບສະຖາບັນການເມືອງ ແລະ ການປົກຄອງແຫ່ງຊາດ ເວົ້າລວມ, ເວົ້າສະເພາະ ແມ່ນເປັນໂອກາດດີເພື່ອສ້າງຄວາມລື້ງເຄີຍ, ຮັດແໜ້ນຄວາມສາມັກຄີຮັກແພງ ແລະ ການແລກປ່ຽນບົດຮຽນເຊິ່ງກັນ ແລະ ກັນ ລະຫວ່າງນັກເຝິກອົບຮົມດ້ວຍກັນ ແລະ ນັກເຝິກອົບຮົມກັບຄູ-ອາຈານ ຈາກສະຖາບັນການເມືອງ ແລະ ການປົກຄອງແຫ່ງຊາດ, ນັກເຝິກອົບຮົມກັບຄະນະຮັບຜິດຊອບ; 7. ໄດ້ເອົາໃຈໃສ່ປະເມີນຄວາມຮັບຮູ້ຂອງຕົນເອງ ພາຍຫລັງຮຽນຈົບພາກວິຊານັ້ນໆ, ຜ່ານການປະເມີນຄວາມຮັບຮູ້ແລ້ວເຫັນວ່າ ມີຫລາຍສະຫາຍປະເມີນຕົນເອງແບບພາວະວິໄສ.
ໃນພິທີໄດ້ມີການມອບຮັບໃບຢັ້ງຢືນການເຝິກອົບຮົມ ມອບໂດຍສະຫາຍ ນາງ ສີໃສ ລືເດດມູນສອນ ນັກເຝິກອົບຮົມທີ່ໄດ້ຮັບໃນຄັ້ງນີ້ ມີຈໍານວນ 40 ສະຫາຍ ຍິງ 14 ສະຫາຍ. ໃນນັ້ນ, ສະມາຊິກພັກຂອງຄະນະບໍລິຫານງານພັກສະພາແຫ່ງຊາດ ມີ 31 ສະຫາຍ ຍິງ 11 ສະຫາຍ ເຮັດໃຫ້ສະມາຊິກພັກຂອງຄະນະບໍລິຫານງານພັກສະພາແຫ່ງຊາດ ໄດ້ຜ່ານການບໍາລຸງທິດສະດີການເມືອງ-ການປົກຄອງ ເພີ່ມຂຶ້ນ 14,7% ທຽບໃສ່ປີ 2017 ຫລື ກວມ 86,1% ຂອງສະມາຊິກພັກທັງໝົດ.